open-index/open-wikipedia-markdown huggingface dataset:
Matilda van Engeland

**Keiserin Matilda** (ook bekend as **keiserin Mathilde** of **keiserin Maud**; c. 7 Februarie 1102 – 10 September 1167) was die dogter en erfgenaam van Hendrik I van Engeland en van Matilda van Skotland. In 1114 het sy getrou met keiser Hendrik V van die Heilige Romeinse Ryk, maar hy is in 1125 dood. Hulle het nie kinders gehad nie. In 1128 het sy weer getrou, dié keer met Godfried V van Anjou.

Ondanks die feit dat die baronne ingestem het dat Matilda haar pa ná sy dood sal opvolg, was daar twee struikelblokke in die weg: Sy was ’n vrou en haar tweede man was van die vyandelike Franse Huis van Anjou. Hendrik se susterskind Stefanus van Blois het toe die Engelse troon oorgeneem. Dit het gelei tot ’n burgeroorlog, bekend as Die Anargie, waartydens Matilda ’n paar maande in 1141 op die Engelse troon gesit het. Hierna het Stefanus weer die mag oorgeneem.

Matilda se seun Hendrik sou wel ná Stefanus koning van Engeland word.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Mathilde van Engeland*
Litauers

: *Hierdie artikel handel oor die etniese groep. Vir die taal, sien Litaus.*

duimnael|links|Die vyf historiese etnografiese streke van Litaue: Žemaičiai, Suvalkiečiai, Aukštaičiai, Dzūkai en Prūsai
Die **Litauers** (Litaus: *lietuviai*, enkelvoud *lietuvis*/*lietuvė*) vorm die inheemse Baltiese bevolking van Litaue wat tans sowat 2,6 miljoen mense beloop. 'n Verdere miljoen mense word by die Litause diaspora in Europese of oorsese lande gereken, terwyl 'n groter aantal mense in oorsese gebiede uitsluitlik of gedeeltelik van Litause afkoms is.

Die moedertaal van Litauers is Litaus, wat naas Lets die enigste oorlewende taal van die Baltiese taalfamilie is. Die meeste Litauers is aanhangers van die Rooms-Katolieke Kerk, terwyl die Lietuvininkai, wat voor die Tweede Wêreldoorlog die noordelike gedeelte van Oos-Pruise ("Pruisies-Litaue") bewoon het, oorwegend lede van die Evangelies-Lutherse Kerk was.

Naas die inheemse Baltiese bevolking was daar steeds ook groot minderhede Slawiërs en Jode in Litaue. Daar word beraam dat 80 persent van Suid-Afrika se Joodse bevolking van 75&nbsp;000 van Litause afkoms is.

## Verwysings 
## Eksterne skakels
Huis van Normandië

Die **Huis van Normandië** is die naam wat gebruik word vir die konings van Engeland ná die Normandiese verowering in 1066. Die invallende Normandiërs en hul nageslag het die Engelse heersersklas vervang. Die adel van Engeland was deel van ’n enkele Franssprekende kultuur en baie het grond weerskante van die Engelse kanaal besit. Die vroeë Normandiese konings van Engeland was as Hertoë van Normandië onderhorig aan die koning van Frankryk. Hulle het Engeland nie noodwendig as hul belangrikste eiendom beskou nie (hoewel dit hulle die titel koning besorg het – ’n belangrike statussimbool).

Die bewind van die Huis van Normandië het geduur tot met die totstandkoming van die Plantagenet-dinastie in 1154. Dit het Willem die Veroweraar en sy erfgename tot in 1135 ingesluit. Daarna is dit betwis deur Willem se kleinkinders Matilda en Stephen van die Huis van Blois (of die Blesevin-dinastie).

Dit was eers ná die Normandiese verowering dat Engelse monarge volgens die Franse manier genommer is, hoewel die vroeëre gebruik om konings deur byname te onderskei, nie dadelik uitgesterf het nie.

## Engelse monarge van die Huis van Normandië 
| **Willem I die Veroweraar**25 Desember1066–1087 || 100px|William the Conqueror depicted at the Battle of Hastings, on the Bayeux Tapestry || c. 1028Falaise-kasteelseun van Robert I, Hertog van Normandië en Herleva || 100px|Henry I || September 1068Selbyseun van Willem die Veroweraar en Matilda van Vlaandere || 100px|Stephen || c. 1096Bloisseun van Stephen, Graaf van Blois en Adela van NormandiëTitel betwis  || 100px|Matilda || 7 Februarie 1102Sutton Courtenayenigste wettige dogter van Hendrik I en Edith van Skotland || (1) Hendrik V, Heilige Romeinse KeiserMainz6 Januarie 1114geen kinders(2) Geoffrey V, Graaf van AnjouLe Mans-katedraal22 Mei 1128drie kinders || 10 September 1167Notre Dame du Pré in Rouenop 65
|}

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Norman dynasty*
Lys van minder suiwer Afrikaanse woorde

Wanneer 'n mens Afrikaans lees, word woorde soos *okkasie, konklusie, insident* en baie ander soortgelykes teëgekom wat lesers dikwels as anglisismes bestempel. Dit is hulle nie. Hierdie woorde is van Romaanse afkoms; hulle behoort nie tot dieselfde Dietse taalfamilie as **geleentheid**, **gevolgtrekking** en **voorval** nie.

Hoewel dit nie verkeerd is om Romaanse woorde te gebruik nie, is dit nogtans van 'n stilistiese oogpunt beskou, verstandiger om, indien moontlik, aan die suiwerder Dietse woorde voorkeur te gee.
Soms bewys die praktyk dat die minder suiwer woord meer gewild geraak het as die suiwere; daarom klink *biblioteek*, *akrobaat*, *makaroni*, *depressie*, *krematorium* en *politiek* meer bekend as **boekery**, **koorddanser**, **deegdrade**, **handelslapte**, **lykoond** en **staatkunde**.

Dit gebeur ook dat die Dietse en die minder suiwer woord gebruik word met 'n effense verskil in betekenis. Dink maar aan *advokaat* en **pleitbesorger**, *inspeksie* en **ondersoek**, *arbiter* en **skeidsregter**, *fondament* en **grondslag**. Hier vul die minder suiwere woorde tot op sekere hoogte die Afrikaanse taalskat aan.
Ook brei hulle die woordeskat uit waar daar, soos dit lyk, nie 'n geskikte woord vir 'n bepaalde begrip is nie. Daar word gepraat van die *logika* vir die **redeneerkuns**, van *profeteer* en **voorspel**, van *illustreer* en **ophelder**, maar wat *logies, profeties* en *geïllustreerde* betref, lyk dit asof laasgenoemde woorde sê wat iemand nie deur die Dietse woorde kan weergee nie. Dan verryk hulle die Afrikaanse taalskat.

Hieronder volg nou 'n lys Romaanse woorde met die Dietse sinoniem langs elkeen:

## Selfstandige naamwoorde 
## Werkwoorde 
## Byvoeglike naamwoorde 
## Bronnelys 
* Rossouw, P.J.; Du Toit, H.A.; Louw, I.J.; Jurgens, M.L; Theron J.W.  *Die Lewende Taal. Afrikaans as Moedertaal vir die Junior Sekondêre Kursus (Standerds 9 en 10).* Hardeband. Kaapstad, Wynberg: Juta en Kie. Beperk Uitgewers. Bl. 49-61.
Hakaniemi

duimnael|250px|Hakaniemi Markplein
**Hakaniemi** (Sweeds **Hagnäs**) is 'n deel van die Kalliobuurt in Helsinki. Die Siltasaarisont skei Hakaniemi van die Helsinki stadskern. Hakaniemi word van die stadkern bereik met die Pitkäsiltabrug (letterlik "lang brug") wat vroeër die skeidslyn tussen die burgerlike Helsinki en die arbeiderswyk Hakaniemi aangedui het.

Bekende besienswaardighede in Hakaniemi sluit in die Hakaniemi marksaal (*Hakaniemen kauppahalli*) en die opelug mark wat op die markplein (*Hakaniemen tori*) plaasvind. Ook die Helsinki stadsteater (*Helsingin Kaupunginteatteri*) word in Hakaniemi aangetref sowel as die sogenaamde "ronde huis" (*Ympyrätalo*).

Hakaniemi het goeie verbindinge met die openbare vervoerstelsel wat bus-, trem- en metrodienste insluit.
Sjokoladebruintjie

duimnael|regs|250px|'n Sjokoladebruintjie.

'n **Sjokoladebruintjie** (of slegs **bruintjie**) is 'n Amerikaanse nagereg of peuselhappie: dis 'n semi-plat, vierkantige sjokoladestaaf wat in 'n bakpan gebak word en wat ietwat soos 'n digte sjokoladekoek is.

Bruintjies se digthede varieer tussen dié van fondant en dié van koek. Dit kan 'n verskeidenheid bestanddele en deksels bevat, soos versiersuiker, neute, roomkaas, en sjokoladekoekies.

Bruintjies is algemene kosblikitems en word gereeld uit die hand geëet. Dit word ook gereeld saam met melk of koffie geneem. Hulle word soms warm met roomys bedien of met slagroom bedek (veral in restourante).

'n Eenderse staaf wat met bruinsuiker en geen sjokolade gemaak word, word 'n blondjie genoem. Hulle word ook in bakpanne in die oond gebak, net soos tradisionele bruintjies gebak word.

## Verwysings
Francisco Martínez de la Rosa

**Francisco Martínez de la Rosa** (* 10 Maart 1787 in Granada; † 7 Februarie 1862 in Madrid) was 'n Spaanse staatsman en dramaturg.
Lady Gaga

**Stefani Joanne Angelina Germanotta** (gebore 28 Maart 1986), beter bekend onder haar verhoognaam **Lady Gaga** is 'n Amerikaanse musikant en aktrise. Sy het begin deur in klubs in die New York Stad-area op te tree terwyl sy ook vir *Interscope Records* gewerk het as 'n liedjieskrywer vir verskeie gevestigde etikette, insluitende Akon. Nadat Akon Gaga hoor sing het, het hy haar 'n kontrak met sy eie plateëtiket, *Kon Live Distribution*, aangebied. Sy het toe aan haar eerste ateljeealbum begin werk.

## Kinderjare en opvoeding 
Stefani Joane Angelina Germanotta is op 28 Maart 1986 in New York gebore. Haar pa, Joseph Germanotta, is 'n internet-entrepreneur, en haar ma, Cynthia Germanotta, werk as 'n telekommunikasie-assistent. Gaga het haar eerste liedjie op dertien geskryf, met die naam "Om weer lief te hê," en, volgens die sanger, is dit in ongeveer 15 minute geskryf, terwyl haar pa besig was om sy motor te parkeer. Daarbenewens, het sy teen veertien begin om aan oop-mikrofoon-aande deel te neem. Op die ouderdom van elf is Gaga by 'n privaat Katolieke skool genaamd *Sacred Heart Convent* in Manhattan ingeskryf. Maar die sangeres sê dat sy nie uit 'n ryk familie kom nie, ondanks die feit dat sy in 'n privaatskool was.

## Diskografie 
### Solo ateljeealbums 
* *The Fame* (2008) (heruitgegee in 2009 as *The Fame Monster*)
* *Born This Way* (2011)
* *Artpop* (2013)
* *Joanne* (2016)
* *Chromatica* (2020)
* *Mayhem* (2025)

### Samewerkende ateljeealbums 
* *Cheek to Cheek* (met Tony Bennett) (2014)
* *Love for Sale* (met Tony Bennett) (2021)

### Saamgestelde albums, hermengings en EP's 
* 2006 - *Red and Blue* (Stefani Joane)

## Filmografie 
### Film 
* *Machete Kills* (2013)
* *Sin City: A Dame to Kill For* (2014)
* *A Star Is Born* (2018)
* *House of Gucci* (2021)
* *Joker: Folie à Deux* (2024)

### Televisie 
* *American Horror Story: Hotel* (2015–2016)
* *American Horror Story: Roanoke* (2016)

## Eksterne skakels 
* Amptelike webwerf 
* Lady Gaga se Sjinese webjoernaal (Asië)
*
Mariano José de Larra

**Mariano José de Larra** (* 24 Maart 1809 in Madrid; † 1837 in Madrid) was 'n Spaanse joernalis, skrywer, dramaturg en politikus.
Cincinnati

**Cincinnati** is 'n stad in die suidweste van die Amerikaanse deelstaat Ohio, teenaan die Ohiorivier. Dit is 'n belangrike nywerheidstad en die derde grootse stad in dié deelstaat. Die stad het 'n bevolking van 333&nbsp;336 in 2008 gehad.

## Demografie 
### 2000 
In 2000 het die stad 'n bevolking van 331&nbsp;285 gehad: 52,97% wit, 42,92% swart of Afro-Amerikaans, 0,21% Amerikaanse inboorlinge, 1,55% Asiaties, 0,04% Pasifiese eilanders, 0,63% van ander rasse en 1,68% van twee of meer rasse. Spaans-Amerikaners of Latyns-Amerikaners van enige ras het 1,28% van die bevolking uitgemaak.

### 2007 
Die bevolking van die stad in 2005 was omtrent 52,0% wit (49,3% nie wit Spaans-Amerikaners nie), 46,5% swart of Afro-Amerikaans, 0,9% Amerikaanse inboorlinge, 2,0% Asiaties, 1,0% van ander rasse en 2,4% van twee of meer rasse. Spaans-Amerikaners of Latyns-Amerikaners van enige ras het 1,7% van die bevolking uitgemaak.

## Verwysings 
## Eksterne skakels 
*  Amptelike webwerf
Pitkäsilta

duimnael|250px|Långa bron i Helsingfors

**Pitkäsilta** (Sweeds: **Långa bron**) is 'n brug in Helsinki tussen die Siltasaari- en Kruununhaka-distrikte. Die brug self is nie juis lank nie en die naam is afkomstig van 'n vergelyking met 'n ander korter brug. Later is die naam geassosieer met die maatskaplike afstand tussen die voorstede aan weerskante daarvan met Helsinki se burgerlike inwoners wat suid daarvan geleef het en die werkersklas noord daarvan. Die huidige brug is in 1912 voltooi
Lietuvos nacionalinis radijas ir televizija

duimnael|links|Die LRT-kinderkoor
**Lietuvos nacionalinis radijas ir televizija**, kort **LRT** ("Litaue se nasionale radio en televisie"), is 'n nie-winsgewende openbare uitsaaikorporasie wat sedert 1926 radio- en sedert 1957 ook televisieprogramme in Litaue uitsaai en sy hoofkwartier in die hoofstad Vilnius het. 

Die korporasie saai tans drie nasionale televisie- (*LRT televizija*, *LRT Kultūra* en *LRT Lituanica*, sedert 2014 ook *LRT HD*) en drie radiokanale (*LRT Radijas*, *LRT Klasika* wat op klassieke musiek fokus en en die jeugradio *LRT Opus*) uit en stel daarnaas ook satelliet- en aanlyndienste beskikbaar. Radio- en televisieprogramme word ook as podgooi-voere en in kabeltelevisie-netwerke van ander Europese lande versprei. LRT word deur die LRT-raad beheer. In 1993 het LRT by die Europese Uitsaai-unie (*European Broadcasting Union, EBU*) aangesluit.

LRT het tans sowat 650 medewerkers in diens, en sowat driekwart van sy begroting word deur die Litause regering gefinansieer. Advertensies is die tweede grootste bron van inkomste. 

## Eksterne skakels 
* *Die amptelike webtuiste van LRT*
Siletz, Oregon

**Siletz** is 'n dorp in die weste van Oregon, in die Lincoln-distrik. 

## Demografie 
In 2000 het die dorp 'n bevolking van 1&nbsp;133 gehad: 71,23% wit, 0,44% swart of Afro-Amerikaans, 21,01% Amerikaanse inboorlinge, 0,71% Asiaties, 0,09% Pasifiese eilanders, 0,44% van ander rasse en 6,09% van twee of meer rasse. Spaans-Amerikaners of Latyns-Amerikaners van enige ras het 1,85% van die bevolking uitgemaak.
Groot Nordiese Oorlog

Die **Groot Nordiese Oorlog** was 'n oorlog wat tussen 1700 en 1721 in Noord-, Sentraal- en Oos-Europa gevoer is om beheer oor die Oosseegebied te kry.

In Maart 1700 het 'n politieke en militêre alliansie, wat uit die Tsaredom van Rusland en die dubbelmonargieë Sakse-Pole en Denemarke-Noorweë bestaan het, die Sweedse Ryk aangeval wat destyds deur Karel XII van Swede, in die oë van sy tydgenote 'n jong en onervare heerser, geregeer is. Ondanks sy relatief slegte uitgangsposisie het die Sweedse koning aanvanklik militêre oorwinnings behaal sodat Denemarke-Noorweë (1700) en Sakse-Pole (1706) die alliansie verlaat het.

Toe Karel XII in 1708 'n poging onderneem het om ook Rusland met 'n laaste veldtog te oorwin, het die Swede in die Slag naby Poltawa in Julie 1709 'n verpletterende nederlaag gely wat die oorlog 'n finale wending gegee het.

Aangemoedig deur Swede se nederlaag, het sy voormalige teenstanders Denemarke en Sakse vinnig weer tot die oorlog toegetree. Die geallieerde magte het nou 'n militêre offensief begin loods wat Swede se rol tot defensiewe oorlogsvoering beperk het. Die koppige en eiewillige Sweedse monarg was nogtans nie bereid om oor te gee nie, en eers toe hy in die najaar van 1718 tydens die beleg van Frederikshald onder misterieuse omstandighede gesneuwel het, het die pad vir 'n wapenstilstand oopgelê.

Die bepalings van die vredesooreenkomste wat in die Vrede van Nystad, die Vrede van Frederiksborg en die Vrede van Stockholm vasgelê is, het 'n einde aan Swede se status as Europese groot moondheid gemaak en tegelykertyd die weg gebaan vir Rusland se ontwikkeling tot 'n nuwe groot moondheid.

## Verwysings 
## Eksterne skakels 
*
MiG-29

duimnael|links|'n Duitse MiG-29.

Die **Mikojan-Goerewitsj MiG-29** (Russies Микоян МиГ-29) is 'n vierde-generasie vegvliegtuig wat in die Sowjetunie met die oog op lugoorheersing ontwerp is. Nadat die MiG-29 in die 1970's deur die ontwerpateljee van Mikojan-i-Goerewitsj ontwikkel is, is dit in 1983 deur die Sowjetlugmag in gebruik geneem. Die vegvliegtuig is nog steeds in diens van die Russiese en talle ander lugmagte.

In verslae van die Noord-Atlantiese Verdragsorganisasie (NAVO) word na die MiG-29 as **Fulcrum** verwys. Die Sowjet-vegvliegtuig is saam met die Su-27 ontwikkel om nuwe Amerikaanse vegvliegtuie soos die *F-15 Eagle* en die *General Dynamics F-16 Fighting Falcon* die hoof te bied.
duimnael|links|240px|'n Poolse MiG-29A *Fulcrum* tydens die ILA Berlynse lugskou in 2016.

Die enigste NAVO-lidstaat, wat MiG-29-vegvliegtuie voor die uitbreiding van die NAVO na Oos-Europa gebruik het, was Duitsland nadat 24 vliegtuie (20 MiG-29 A en 4 MiG-29 UB) ná die hereniging met die Duitse Demokratiese Republiek in 1990 van die Oos-Duitse *Nationale Volksarmee* ("Nasionale Volksleër") oorgeneem is. Ná 'n toetsfase en die ombou volgens NAVO-standaarde is die vegvliegtuie onder die nuwe naam MiG-29 G en GT ('n afkorting van *German* en *German Trainer*) deur die Duitse Lugmag (*Luftwaffe*) gebruik. Die vliegtuie is later aan Pole verkoop.

## Sien ook 
* Lys van vegvliegtuie
* Spook van Kijif

## Verwysings 
## Eksterne skakels
Markgräflerland

[250px|regs|duimnael|Lugfoto van die Markgräflerland met die [Swartwoud in die agtergrond]]
[250px|regs|duimnael|Voorbeeld van die Markgräflerland (by [Lörrach)]]

Die **Markgräflerland** is 'n streek in die suidweste van die Duitse deelstaat Baden-Württemberg wat naby die grens met Frankryk en Switserland geleë is. Sy naam is afgelei uit die tydperk toe die markgrawe van Baden, wat hier oorspronklik hulle setel gehad het, oor die gebied geheers het.

Die Markgräflerland kom ooreen met die distrikte Landkreis Lörrach en die suid-westelike deel van die Landkreis Breisgau-Hochschwarzwald (die uitlopers van die Swartwoud). Dit word in die weste en die suide deur die grensrivier Ryn begrens. Die stad Lörrach gelde as die streek se hoofstad.

In die Markgräflerland-streek word die Hoogalemanniese Duitse dialek gepraat, 'n subdialek van die Alemanniese Duitse dialek.

In 1556 het die markgraaf en daarmee die bevolking tot die Lutheranisme oorgegaan, waardeur die streek 'n Protestantse enklawe in 'n grotendeels Katoliek gebied vorm (die aangrensende Switserse stad Basel is ook Protestants).

Die klimaat van Markgräflerland is vir Duitse begrippe warm en sonnig. Die streek het baie wynbou, die Gutedel-druif is hier die mees verboude druiwesoort, waarvan die Markgräfler Wyn (ook wel Markgräfler genoem) gemaak word.

## Bronne 
* Die gelyknamige artikel op die Duitstalige Wikipedia
Der Spiegel

**Der Spiegel** (eie skryfwyse: *DER SPIEGEL*) is 'n Duitse nuustydskrif wat deur die Hamburgse uitgewery *Spiegel-Verlag* uitgegee en wêreldwyd versprei word. Met 'n oplaag van ruim een miljoen eksemplare is dit die mees verkoopte weeklikse nuustydskrif in Duitsland.

[duimnael|links|Kantoorgeboue van die *Spiegel*-groep in [Hamburg se nuwe hawebuurt *HafenCity*]]
Vanweë die groot rol wat die tydskrif in openbare meningsvorming speel, word na *Die Spiegel* dikwels as 'n leidende publikasie verwys.

*Der Spiegel* en sy stigter Rudolf Augstein het daarnaas ook 'n sentrale rol in die Duitse persgeskiedenis gespeel. Die tydskrif, wat in 1947 in die lewe geroep is, het veral betekenis in die stryd om persvryheid en by die onthulling van talle politieke skandale gekry.

*Der Spiegel* verskyn op Maandae (in Lübeck en Dresden op Sondae, aanlyn reeds op Saterdagaand). Op openbare vakansiedae word dit gewoonlik al op Saterdae uitgegee. Met sy aanlyn-uitgawe *Spiegel Online*, wat in redaksionele en ekonomiese opsig onafhanklik van die gedrukte *Spiegel* is, beskik die uitgewery daarnaas oor die mees gelese nuuswebwerf op die Duitstalige internet.

## Verwysings 
## Eksterne skakels 
*  *SPIEGEL-groep*
*  *SPIEGEL Online*
ARD

Die **ARD** (afkorting van *Arbeitsgemeinschaft der öffentlich-rechtlichen Rundfunkanstalten der Bundesrepublik Deutschland*, "Werkgemeenskap van die openbare uitsaaikorporasies van die Bondsrepubliek Duitsland") is 'n samesluiting van openbare uitsaaikorporasies in Duitsland wat in 1950 gestig is.

Die ARD bestaan tans uit altesaam nege selfstandige en onafhanklike uitsaaikorporasies op deelstaatvlak wat 'n gemeenskaplike televisiekanaal (*Das Erste*) asook hul eie streeksgebonde kanale uitsaai. Die *Deutsche Welle* saai programme vir Duitsers en ander belangstellendes in die buiteland uit. Saam met die *ZDF* (die tweede openbare kanaal op federale vlak wat in 1963 in die lewe geroep is) en die nasionale radiostasie *Deutschlandradio* vorm die ARD die openbare televisie- en radiobedryf in Duitsland.

Die nege uitsaaikorporasies op deelstaatvlak het altesaam 23&nbsp;000 vaste medewerkers in diens, saai elf televisie- en 55 radiokanale uit en beskik oor 16 orkeste en agt kore. Hul totale jaarlikse begroting beloop ruim 6,3 miljard €. Die lede van die *ARD* het sowat 100 korrespondente in dertig metropole dwarsoor die wêreld.

## Verwysings 
## Eksterne skakels 
*  Amptelike webtuiste
*  *ARD-mediateek*
Hegau

[duimnael|300px|Die Hegau, hier in missluiers gehul, het 'n vreemde bekoring met geologiese besonderhede soos sy vulkaankeëls uit die [Mioseen, en argeologiese vondse en kastele wat van sy lang geskiedenis as een van die oudste kultuurlandskappe in Duitsland getuig. Ver teen die gesigseinder word die Alpereeks in Switserland sigbaar]]
[duimnael|300px|Die berg [Hohentwiel, 'n vroeëre vulkaankeël, met die gelyknamige vesting]]
[duimnael|300px|Uitsig oor die [ruïne van die Hohentwiel-kasteel]]
Die **Hegau** is 'n landskap in die suide van die Duitse deelstaat Baden-Württemberg wat tydens die Mioseen, sowat 14 miljoen jaar gelede, deur vulkanisme gevorm is. Die Hegau grens in die ooste aan die Bodenmeer, in die suide aan die Hoogryn, in die noorde aan die Donau en in die weste aan die Randen, 'n suidwestelike uitloper van die bergreeks Swabiese Alb, en die Switserse kanton Schaffhausen.

## Eksterne skakels 
;Vulkanisme
----
* *Vulkane und Geothermie: Der Hegau*
Donald Tusk

**Donald Franciszek Tusk** (dɔnalt fran'tɕiʃɛk tusk); (gebore 22 April 1957 in Gdańsk) is 'n Poolse Christen-Demokratiese politikus wat sedert 13 Desember 2023 as die Eerste minister van Pole dien. Hy het dié pos ook van November 2007 tot September 2014 beklee. Op 30 Augustus 2014 is aangekondig, dat hy tot president van die Europese Raad benoem is en hy het dié amp op 1 Desember 2014 aangetree en is op 1 Desember 2019 deur Charles Michel opgevolg.

## Verwysings
Poney Express

**Poney Express** is 'n musiekgroep vanuit Frankryk. Hul debuutalbum, *Daisy Street*, is op 31 Maart 2008 vrygestel. Die musiek van hierdie album klink op die klanke van groepe soos Belle & Sebastian, Violent Femmes en Dominique A. Die groep se tweede album is in die beplanningsfase.

## Diskografie 
* 2008: *Daisy Street*
* 2010: *Palladium*

## Eksterne skakels 
* Amptelike MySpace-profiel
Donis

**Donis** is 'n Litause musiekprojek wat deur die multi-instrumentalis Donatas Bielkauskas, 'n boorling van Klaipėda, in die lewe geroep is en hom op ambient-, neofolk- en eksperimentele musiek toespits. Donatas Bielkauskas was naas Donis ook lid van vier ander elektroniese musiekprojekte - *Wejdas*, *Notanga*, *Ha Lela* en *Eirimė*.

Donis het tussen 1998 en 2013 altesaam tien albums uitgereik. Die meeste van Donis se musikale werke is bewerkings van oorspronklike etniese musiek uit Litaue. Die bekendste album is *Bite Lingo*, waarop agt argaïese Litause oorlogsliedere deur die folksangeres Rasa Serra gesing word.

Die album *Švilpiai* behels antieke *okarina-* of *švilpynė*-musiek, terwyl *Sotvaras* in samewerking met lede van Litaue se bekende Heidense musiekgroep Kūlgrinda ontstaan het. Donis het daarnaas 'n album uitgereik wat op Griekse mitologie baseer, *Alexandreia*, asook enkele eksperimenteel-elektroniese werke.

## Toekennings 
*A.LT 2006 - beste etniese musiek-kunstenaar

## Diskografie 
* 1998 - *Deinana*
* 2002 - *Baltos Juodos Klajos*  
* 2003 - *Švilpiai*
* 2003 - *Sotvaras*, met Kūlgrinda
* 2004 - *Vacuum*
* 2006 - *Bite lingo*
* 2007 - *Alexandreia*
* 2010 - *Kas tave šaukia...*
* 2011 - *Ein saulelė aplink dangų* 
* 2013 - *Bars Bars*
* 2015 - *vanduo.molis.medis* (as lid van die musiekgroep „Esatis“)

## Verwysings 
## Eksterne skakels 
**Amptelike webtuiste*
**Inligting op die webtuiste van Music Export Lithuania*

**Media**
* Video: *Žalio vario* 
* Video: *Bars bars*
Sertã

**Sertã** is 'n stad en munisipaliteit in Portugal. Sertã het 'n oppervlakte van 446,7&nbsp;km² en 'n bevolking van 15&nbsp;967 (2007).
Cambridge, Massachusetts

**Cambridge** [ˈkeɪmbɹɪdʒ] is 'n stad in die Middlesex-distrik van die deelstaat Massachusetts, Verenigde State. Die stad is in die metropolitaanse gebied van Groter Boston geleë en ter ere van die Universiteit van Cambridge in Engeland – die *alma mater* van die stadstigters – vernoem. Vandag is Cambridge veral bekend vir sy befaamde universiteite en kolleges, die Harvard-universiteit, *Radcliffe College* en die *Massachusetts Institute of Technology* (MIT).

Cambridge het 'n oppervlakte van 18,47 vierkante kilometer, terwyl sy bevolking in 2007 101&nbsp;388 beloop het. Dit maak van Cambridge die vyfde grootste stedelike nedersetting in die deelstaat. Sy inwoners word *Cantabrigians* genoem. Cambridge is naas Lowell een van die administratiewe setels van die distrik Middlesex.

Cambridge was die setel van die eerste kollege in Noord-Amerika (Harvard) en ook die eerste stad waar 'n drukpers in bedryf gestel is – twee gebeurtenisse waaraan die stad sy reputasie as intellektuele sentrum te danke het.

## Verwysings
Plymouth, Massachusetts

: *Hierdie artikel handel oor die stad in die Verenigde State van Amerika. Vir die Britse stad, sien Plymouth.* 

**Plymouth** (historiese spellings **Plimouth** en **Plimoth**) is 'n stad in die Plymouth-distrik van die deelstaat Massachusetts, VSA, sowat 64 kilometer suid van Boston. Met 'n bevolking van 58&nbsp;681 in 2009 en 'n oppervlakte van 347 vk kilometer (waarvan 249,8 vk km land) is Plymouth die grootste munisipaliteit in Massachusetts.

Plymouth is naas Brockton een van die twee administratiewe setels van die Plymouth-distrik. Die stad is vernoem na Plymouth in Devon, Engeland en staan vandag veral as die landingsplek van die Britse skip *Mayflower* en die Pelgrimvaders wat hier in 1620 voet aan wal gesit het om 'n nedersetting te stig waar hulle hul geloof sonder inmenging van die staat se kant af kon beoefen. Plymouth is die oudste munisipaliteit in Nieu-Engeland en een van die oudste in die Verenigde State. Dit is daarnaas ook die oudste oorspronklik Britse nedersetting wat vanaf sy stigting tot vandag toe permanent bewoon was.

Plymouth word met 'n aantal bekende historiese gebeurtenisse vereenselwig, soos byvoorbeeld een van die eerste Oesdankfeeste (*Thanksgiving*), en het vanaf sy stigting in 1620 tot en met 1691, die jaar van sy ontbinding, as die hoofstad van die Plymouth-kolonie gedien.

Plymouth is in 'n gebied geleë wat as South Shore bekend staan en het in die 19de eeu tot 'n beduidende sentrum van die toumakerbedryf, vissery en skeepsbou ontwikkel. Die wêreld se grootste toumaker-maatskappy, die Plymouth Cordage Company, het vroeër sy hoofkwartier in Plymouth gehad. Terwyl Plymouth nog steeds 'n besige seehawe is, het toerisme intussen die hoofbron van inkomste geword.

## Verwysings
ZDF

duimnael|links|Die ZDF se uitsaaisentrum in Mainz-Lerchenberg
[duimnael|links|ZDF-ateljee in [Hamburg]]
Die **ZDF**, 'n afkorting van **Zweites Deutsches Fernsehen** (Duits: [ˌtsvaɪ̯təs ˌdɔʏ̯tʃəs ˈfɛɐ̯nzeːən]; "Tweede Duitse Televisie"), is 'n openbare Duitse uitsaaikorporasie met sy hoofkwartier in Mainz. Die ZDF is volgens 'n ooreenkoms van die Duitse deelstate in die lewe geroep en word deur lisensiegelde en advertensies gefinansier.

Die ZDF het op 1 April 1963 begin om 'n tweede openbare televisiekanaal (naas dié van die ARD) vanuit sy ateljee in Eschborn, Hesse uit te saai. In 1967 het die ZDF na kleurtelevisie oorgeskakel. Die hoofkwartier en ateljees is in 1974 na Mainz-Lerchenberg in Rynland-Palts verskuif. Daarnaas bedryf die uitsaaikorporasie kleiner ateljees in Duitse deelstaathoofstede.

## Eksterne skakels 
* Amptelike webtuiste
Cleveland, Ohio

**Cleveland** is die tweede grootse stad in die Amerikaanse deelstaat van Ohio. Die Administratiewe setel van Cuyahoga County kan ook hier gevind word. Die stad is op die suidelike oewer van die Eriemeer geleë en is bekend as die tuiste van die Rock and Roll-heldesaal (*Rock and Roll Hall of Fame*).

## Geskiedenis 
Die eerste blanke persoon hier was generaal Moses Cleaveland wat in 1796 reeds hier besoek afgelê het. Hy het na 'n paar maande weer vertrek. Drie jaar later het Lorenzo Carter 'n permanente nedersetting hier gestig. Vir die volgende 15 jaar het die nedersetting nie veel gegroei nie. In 1818 het die eerste stoomskip op Eriemeer egter vanaf Buffalo die dorp bedien, wat groot ekonomiese groei tot gevolg gehad het. Die voltooiing van die Eriekanaal in 1825 het nog meer groei tot gevolg gehad.

In 1836 het die dorp stadstatus verkry. Die stad het in 2000 'n bevolking van 478&nbsp;403 gehad.

## Bron 
* ''Collier's Encyclopedia'', Crowell-Collier Educational Corporation, Volume 6, Bladsy 620.

## Verwysings
Dijon

**Dijon** ( [di.ʒɔ̃]) is 'n stad in die ooste van Frankryk. In 2009 het die stad 'n bevolking van 152&nbsp;110 gehad. Dijon is 'n belangrike vervoer-, handels- en nywerheidspilpunt en dien as administratiewe setel van Boergondië-Franche-Comté, een van die 27 Franse administratiewe geweste (Frans: *régions*) en die département Côte-d'Or. Dijon se tersiêre opvoedingsinstellings sluit die Universiteit van Boergondië (*Université de Bourgogne* gestig in 1722) en die *École des Beaux-Arts* ("Skool vir Beeldende Kunste") in.

Dijon staan veral bekend vir sy mosterd en is 'n belangrike handelsplek vir Boergondiese wyn. Die historiese sentrum van Dijon is in 2015 deur UNESCO as wêrelderfenisgebied gelys.

## Verwysings 
## Eksterne skakels 
*   Amptelike UNESCO bladsy
Borinage

Die **Borinage** [bɔri'na:ʒ] is 'n nywerheidsgebied rondom die stad Mons en naby die grens met Frankryk. Dit beslaan die westelike gedeelte van die Belgiese provinsie Hainaut se steenkool- en nywerheidsbekken. Die gebied het geen uitgesproke sentrum nie, maar bestaan eerder uit 'n reeks nedersettings met mynbou en nywerhede as hul ekonomiese basis.

## Geskiedenis 
duimnael|regs|Mynbougebiede en swaar nywerhede in België omstreeks 1968
Die Borinage was sedert die 18de eeu een van die beduidendste steenkoolmyngebiede in Europa, en sy naam is afgelei van 'n Franse benaming vir 'n mynbouwerker, *borin* of *borain*. Die uitgang *-age* verwys in Frans na 'n kollektiewe gemeenskap, maar het daarnaas ook 'n pejoratiewe konnotasie.

Gedurende die 19de eeu het die Borinage naas Charleroi tot die beduidendste nywerheidsgebied in Wallonië ontwikkel, waarby die noorde veral deur keramiese en chemiese nywerhede (op steenkoolbasis) gekenmerk was. Die moeilike lewensomstandighede van plaaslike mynwerkers het 'n diep indruk op Vincent van Gogh gemaak wat omstreeks 1879 'n tyd lank as predikant in die Borinage rondgetrek het. Hy het vervolgens besluit om as skilder werksaam te wees.

In die tweede helfte van die 20ste eeu het die mynbou in 'n krisis beland, en in die 1960's is mynboubedrywighede volledig gestaak. Nuwe moderne nywerhede is in die gebied gevestig, en met die bou van kanale na Frankryk en tussen Nimy en die Schelde-rivier het nuwe waterweë ontstaan.
Thomas Cook

**Thomas Cook** (* 22 November 1808 in Melbourne, Derbyshire; † 18 Julie 1892 in Bergen, Noorweë) was 'n Britse toerismepionier en stigter van die oudste en tans wêreldbekende reisagentskap *Thos. Cook & Son* (tans *Thomas Cook Group*) wat in 1845 in Leicester gestig en in 1865 na Londen verskuif is. Dit was die eerste reisagentskap ter wêreld wat pakkettoere en groepreise verkoop het.
Agen

**Agen** (uitgespreek as [aʒɛ̃] in Standaardfrans; plaaslike uitspraak: [aˈʒɛŋ]) is 'n stad in die suidweste van Frankryk. In 2013 het die stad, wat as prefektuur (administratiewe setel) van die département Lot-et-Garonne dien, 'n bevolking van 34&nbsp;344 gehad. Sy inwoners word in Frans *Agenais(es)* genoem. Agen het sy naam ook aan die onmiddellike omgewing verleen wat as Agenais bekend staan.

Agen was een van die gasheerstede tydens die Rugbywêreldbeker 1991.

## Verwysings 
## Eksterne skakels
Bergen (dubbelsinnig)

**Bergen** kan wees:

## België 
* *Bergen* - die Nederlandse naam van Mons, 'n stad en munisipaliteit in Hainaut, Wallonië

## Duitsland 
* Bergen (distrik Celle), 'n nedersetting in Nedersakse
* Bergen (Chiemgau), 'n nedersetting in Beiere
* Bergen an der Dumme, 'n nedersetting in Nedersakse
* Bergen (bei Kirn), 'n nedersetting in Rynland-Palts
* Bergen (Mittelfranken), 'n nedersetting in Beiere
* Bergen auf Rügen, 'n nedersetting in Mecklenburg-Voorpommere
* Bergen (Vogtland), 'n nedersetting in Sakse

## Frankryk 
* Sint-Winoksbergen / Bergen (Bergues), 'n stad en munisipaliteit in Frans-Vlaandere

## Nederland 
* Bergen, Limburg, 'n dorp en munisipaliteit in Limburg
* Bergen, Noord-Holland, 'n dorp en munisipaliteit in Noord-Holland

## Noorweë 
*Bergen, Noorweë, 'n stad in Hordaland

## Verenigde State van Amerika 
* Bergen, dorp in New York, 'n dorp in New York
* Bergen, stad in New York, 'n stad in New York
Stukrag

regs|duimnael|250px|Wanneer 'n vliegtuig deur lug beweeg ontstaan daar 'n opwaartse stukrag, FL en 'n sleurkrag, FW

**Stukrag** of **hefkrag** verwys na die komponent van die aerodinamiese krag op 'n liggaam wat in die rigting loodreg aan die beweging wys.  Die komponent van die krag wat parallel aan die beweegrigting is staan algemeen bekend as sleurkrag.  Die draaiende skroef van 'n motorboot of skip verskaf 'n stukrag wat in die rigting van die as inwerk.  In die geval van 'n bewegende vliegtuig ontstaan daar 'n opwaartse stukrag omdat die vlerk van die vliegtuig 'n sekere invalshoek ten opsigte van die aankomende lug het.  'n Sentrifugale pomp het 'n draaiende stuwer wat 'n stukrag aan die vloeistof wat gepomp word verleen en versnel sodoende die vloeistof in 'n rigting loodreg op die as van die pomp.
Seimas

regs|200px|Wapen
[duimnael|Die parlementsgebou in [Vilnius]]
duimnael|Die huidige parlementsaal

Die **Seimas van die Republiek Litaue** (Litaus: *Lietuvos Respublikos Seimas*), of kort **Seimas** (Litaus: [sæ̠iˑmɐs]) is die parlement van Litaue. Die naam is afgelei van die Poolse *Sejm* en dateer uit die tyd van die Pools-Litause Gemenebes of Rzeczpospolita. Dit het destyds na die hoogste wetgewende gesag van die Grootvorstedom Litaue verwys.

## Eksterne skakels 
*   Die Seimas se webtuiste
Erfurt

**Erfurt** (Duits: [ˈɛrfʊrt]) is die administratiewe hoofstad van die Duitse deelstaat Thüringen en met 'n oppervlakte van 269,17 vierkante kilometer en 'n bevolking van 213&nbsp;699 (soos op 31 Desember 2018) ook die grootste stad in dié deelstaat.

Erfurt is in die vrugbare Gerarivier-vallei van die Thüringer Bekken geleë. Reeds in 742 het die sendingbiskop Bonifatius in 'n brief aan pous Sagarias na die gunstige ligging van die destydse nedersetting *Erphesfurt* verwys en die stigting van 'n bisdom voorgestel. Erfurt het later tot die geestelike sentrum van Thüringen ontwikkel. Die ligging by die kruispunt van ou Duitse en Europese handelspaaie, uitgebreide handelsbetrekkinge en sy status as markstad het net soos die bestaan van 'n koninklike palts die groei van Erfurt tot die beduidendste stedelike sentrum in Thüringen verseker, alhoewel dit in politieke opsig eers in 1944 deel van Thüringen geword het (die stad was 'n besitting van die Keurvorstedom Mainz en vanaf 1802 van Pruise). Die plaaslike universiteit, wat in 1392 gestig is, is op twee na die oudste akademiese instelling in Duitsland, met die latere reformator Martin Luther as sy bekendste student.

Erfurt beskik oor 'n byna volledig bewaarde historiese stadskern uit die Middeleeue met 'n oppervlakte van bykans drie vierkante kilometer en argitektoniese besienswaardighede soos die Domkerk van Erfurt, die Severikerk, die Kramerbrug (Duits: *Krämerbrücke*), 25 parogiaalkerke en talle vakwerk- en burgerhuise. 

Vandag vorm administrasie en dienste die ekonomiese basis van Erfurt. Naas die openbare uitsaaier *Kinderkanal* het 'n aantal radiostasies en dagblaaie hulle hoofkwartiere in die stad. Die plaaslike handelskou is naas dié van Leipzig die beduidendste in die nuwe oostelike deelstate van Duitsland. In 2023 is die Joodse middeleeuse erfenis van Erfurt deur Unesco as wêrelderfenisgebied gelys.

## Sien ook 
* Lys van Wêrelderfenisgebiede

## Verwysings 
## Eksterne skakels 
*  
*  Amptelike webwerf
*   Amptelike Unesco-bladsy
*
Cottbus

duimnael|links|Tweetalige padteken in Cottbus
[duimnael|links|Nadat bruinkool-oopgroefmynbou oos van Cottbus gestaak is, ontstaan hier die grootste kunsmatige meer in Duitsland, die *Cottbusser Ostsee*, met 'n oppervlakte van 1900 hektaar, en 'n [Jag (plesierboot)|jaghawe]]
duimnael|links|*Kunstmuseum Dieselkraftwerk Cottbus*. Die vroeëre dieselkragsentrale, wat in 1928 in bedryf gestel is, is - net soos tientalle ander kragsentrales in Berlyn en Brandenburg - deur die argitek Werner Issel (1884–1974) ontwerp. Nadat dit in 1959 buite bedryf gestel is, dien dit sedert 2008 as die deelstaat Brandenburg se enigste museum vir eietydse kuns
**Cottbus** (Neder-Sorbies: **Chóśebuz** [ˈxɨɕɛbus] Chöshebuss) is die tweede grootste stad in die Duitse deelstaat Brandenburg ná die hoofstad Potsdam. Langs Potsdam, Brandenburg an der Havel en Frankfurt (Oder) is Cottbus een van die vier plaaslike sentrums van die deelstaat Brandenburg en het die status van 'n selfregerende stad. Alhoewel net 'n klein minderheid van Cottbus se bevolking Sorbiessprekendes is, word Cottbus as die politieke en kulturele sentrum van die Sorbe in die Neder-Lausitzstreek beskou. Dit is ook die grootste amptelik tweetalige stad in die Bondsrepubliek Duitsland.

Met sy industrialisering en die begin van die bruinkoolmynbou in die 19de eeu het Cottbus tot 'n beduidende nywerheidstad gegroei. Vandag is die stad aan die rand van die Spreewald-bosgebied ook 'n belangrike kulturele en opvoedkundige sentrum met 'n universiteit, 'n staatsteater en uitgestrekte parke.

## Verwysings 
## Eksterne skakels
Knoxville

**Knoxville** is die derde grootse stad in die Amerikaanse deelstaat van Tennessee, en het 'n bevolking van 183&nbsp;546 in 2007 gehad.

## Geografie 
Knoxville lê in die ooste van Tennessee, en ook in die ooste van die VSA.
Lys van Asiatiese atletiekrekords

Die artikel bevat 'n lys van atletiekrekords in Asië:

## Mans (opelug) 
Tabel met Asiatiese atletiekrekords vir mans:

## Vroue (opelug) 
Tabel met Asiatiese atletiekrekords vir vroue:

## Sien ook 
*Lys van Afrikaanse atletiekrekords
**Lys van Suid-Afrikaanse atletiekrekords
*Lys van Europese atletiekrekords
*Lys van Noord-Amerikaanse atletiekrekords
*Lys van Oseaniese atletiekrekords
*Lys van Suid-Amerikaanse atletiekrekords
Lys van Afrika-atletiekrekords

Die artikel bevat 'n lys van atletiekrekords in Afrika:

## Mans (opelug) 
Tabel met Afrika-atletiekrekords vir mans:

## Vroue (opelug) 
Tabel met Afrika-atletiekrekords vir vroue:

## Sien ook 
* Lys van Asiatiese atletiekrekords
* Lys van Europese atletiekrekords
* Lys van Noord-Amerikaanse atletiekrekords
* Lys van Oseaniese atletiekrekords
* Lys van Suid-Afrikaanse atletiekrekords
* Lys van Suid-Amerikaanse atletiekrekords
Chattanooga

**Chattanooga** is die vierde grootse stad (ná Memphis, Nashville en Knoxville) in die Amerikaanse deelstaat van Tennessee, en het 'n bevolking van 170&nbsp;880 in 2008 gehad.

## Geografie 
Chattanooga lê in die suid-ooste van Tennessee, aan die suide oewer van die Tennesseerivier.

## Demografie 
In 2000 het die stad 'n bevolking van 155&nbsp;554 gehad: 59,71% wit, 36,06% swart of Afro-Amerikaans, 0,29% Amerikaanse inboorlinge, 1.54% Asiaties, 0.11% Pasifiese eilanders, 1.01% van ander rasse en 1,3% van twee of meer rasse. Spaans-Amerikaners of Latyns-Amerikaners van enige ras het 2,11% van die bevolking uitgemaak.
Samsung SGH-E250

Die **Samsung SGH-E250** sellulêre telefoon is as intreevlak-model, wat as die basiese weergawe van die Samsung SGH-D900 (Die ULTRA weergawe 12.9) moes dien, uitgegee. Die E250 het baie dieselfde glanstrekke as die D900, hoewel die skermdigtheid sowat die helfte van die D900 s’n is en die kamera 'n skamele 0.3MP teenoor die D900 se 3 MP-kamera uitmaak. In 2012 bly dit steeds die gewildste sellulêre telefoon in Suid-Afrika, met 4,5 miljoen eenhede wat verkoop is.

## Spesifikasies 
## Hooffunksies 
* Drie-band sellulêre verbinding
* Mp3/Meerstemmige luitone
* VGA/0.3 megapiksel-kamera
* Ingeboude 10 megagreep bergplek
* Geheueskyfie gleuf (microSD van tot 2 Gigagreep)
* SMS/EMS/MMS boodskapdiens
* Bluetooth 2.0 (met A2DP ondersteuning)
* Luidsprekerfoon
* FM-radio
* Sakrekenaar
* USB 1.1 (vir die oordrag van inligting)
* Almanak
* Java –speletjies (dit sluit van die volgende in:
* Cannonball, Forgotten Warrior, Freekick, Arch Angel, Asphalt2, Minigolf Las Vegas-T&B, en Paris *Hilton's Diamond Quest)
* Wekker
* Tydhouer
* Bewegende muurpapier
* Vliegtuig toestand
* Kamera
* Datum en Tyd
* Toets-gesteldheid
* MPEG4-speler

## Ontwerp 
Dit lyk op 'n druppel water na die D900, behalwe dat die MENU-knoppie ietwat groter is. Die Samsung E250 is 'n oopgly-selfoon, met die PRAAT, HERROEP, BEËINDIG, MENU-sleutels, sowel as die stuurknoppies wat op die boonste helfte aanwesig is. Die onderste helfte, wat uitskuif, vertoon die syfersleutels. Hierdie klassieke hedendaagse sellulêre telefoon is in eboniet-swart, silwer, seringpers en soms kristalblou beskikbaar.

Die selfoon gee egter klankprobleme en die gebruiker sukkel dikwels om die deksel bokant die battery af te haal.

## Werkverrigting 
Die E250 beskik oor 10 megagreep geïntegreerde geheue (wat deur 'n SD-skyf vergroot kan word). Dit word aangevuur deur 'n 230 megahertz verwerkingseenheid, wat blitsige bewerkings teweegbring. Die selfoon kan nietemin nie veelvoudig take afhandel nie, en die ‘musieksentrum’ kan ook nie verklein word nie. Die radio kan daarteenoor gebruik word terwyl ander take gebesig word. Die Samsung SGH-E250 ondersteun nie Java 3D nie, en laat ook nie toe dat speletjies, tensy deur middel van WAP gebruik te maak, opgelaai word nie.
Die volume van die Samsung SGH-E250 kan ook verstel word deur hetsy *#8999*8378# of *#0206*8378# in te tik.

Volgens die Mkhoj advertensie agentskap,  is die Samsung SGH-E250 amptelik, soos op 12 Julie 2009, die selfoon wat die meeste vir mobiele internet in Suid-Afrika gebruik word. Die persentasie staan 9.16% sterk.

Dit word opgevolg deur die
* Samsung SGH-A110 – 4.93%;
* Nokia N90 – 4.54%;
* Nokia N70 – 2.93% en die
* Samsung SGH-M620 – 2.60%

## Bronverwysings 
* http://uk.samsungmobile.com/mobile/SGH-E250/spec 
* *Nokia losing mobile internet traffic market share in South Africa* (Besoek op 22 Augustus)
Veenendaal

**Veenendaal** is 'n stad en munisipaliteit in die Nederlandse provinsie Utrecht. Veenendaal is sentraal in Nederland geleë aan die Utrechtse Heuwelrug en die Gelderse-vallei. Die stad tel 63 017 inwoners (1 November 2012, bron: CBS) en het 'n oppervlakte van 19,81&nbsp;km² (waarvan 2,30&nbsp;km² water is). Veenendaal het baie Protestantse (hoofsaaklik Gereformeerde) denominasies.

Veenendaal werk nou saam met die munispaliteite van Rhenen, Wageningen, Ede, Barneveld, Nijkerk, Scherpenzeel en Renswoude in streeksverband as "Regio FoodValley".

## Bekende boorlinge 
* Stef Bos (1961), sanger

## Galery 

Lêer:Veenendaal, christelijk gereformeerde kerk foto5 2012-05-27 11.05.JPG|Veenendaal se Gereformeerde Kerkgebou 
Lêer:Veenendaal, straatzicht met toren foto3 2012-05-27 11.11.JPG|'n Toring in die straat 
Lêer:Veenendaal, stellingmolen de Vriendschap RM511611 foto2 2012-05-27 10.51.JPG|'n Windmeul in Veenendaal  
Lêer:Veenendaal, de Bernard van Kreelpoort foto3 2012-05-27 11.16.JPG|Bernard van Kreelpoort
Shreveport

**Shreveport** is die derde grootste stad in die Amerikaanse deelstaat van Louisiana, en het 'n bevolking van 218&nbsp;021 in 2010 gehad.

## Geografie 
Shreveport is geleë in die noord-weste van Louisana, aan die oewer van die Redrivier.
Skrikkelsekonde

duimnael|Voorstelling van 'n skrikkelsekonde.

'n **Skrikkelsekonde** is 'n positiewe of negatiewe een-sekonde aanpassing van die Gekoördineerde Universele Tyd (UTC) -tydskaal om dit naby gemiddelde sontyd te hou.

Wanneer 'n positiewe skrikkelsekonde bygetel word teen 23:59:60 UTC, vertraag dit die begin van die volgende UTC-dag (teen 00:00:00 UTC) met een sekonde, effektiewelik word die UTC-klok stadiger.

## Voorkoms 
Sedert die invoering van die stelsel in 1972 is 'n totaal van 26 skrikkelsekondes bygevoeg, gemiddeld ongeveer een sekonde elke 18 maande.

| valign="top" bgcolor="#00000"|

|}

## Sien ook 
* Gewone jaar
* Skrikkeljaar
Stefanus van Engeland

**Stefanus van Blois** (Engels: Stephen, Frans: Étienne; 1096 – 25 Oktober 1154) was van 22 Desember 1135 tot April 1141 en van November 1141 tot 25 Oktober 1154 koning van Engeland.

Hy is in Frankryk gebore as die seun van Stefanus, Graaf van Blois en Chartres, en Adela van Engeland, dogter van Willem die Veroweraar. Hy was die laaste Engelse koning van die Huis van Normandië.

Stefanus het die guns gehad van sy oom Hendrik I van Engeland en het in 1115 getrou met Matilda van Boulogne, dogter van graaf Eustatius III van Boulogne. Hy is ná Hendrik se dood deur die Normandiese baronne as koning erken in plaas van Matilda, Hendrik se dogter. Sy moes haar pa eintlik opgevolg het, maar daar was twee struikelblokke in die weg: Sy was ’n vrou en haar tweede man was van die vyandelike Franse Huis van Anjou.

Matilda (wat intussen as keiserin Maud bekend geword het om naamsverwarring te voorkom – sy was voorheen getroud met die Duitse keiser Hendrik V) het sy troonbestyging heftig betwis. Aangesien sy ook groot steun gehad het, het dit gelei tot ’n burgeroorlog bekend as Die Anargie.

Maud het Engeland in 1139 binnegeval en Stefanus in April 1141 verslaan en hom in Bristol onder arres laat plaas. Sy het toe in die praktyk die mag in haar hande gehad, maar haarself nooit koningin genoem nie. Met behulp van Stefanus se vrou Matilda is Maud verdryf en op haar beurt by Oxford gevange geneem. Sy het egter ontsnap.

Stefanus is in November vrygelaat, waarna hy weer die leisels oorgeneem het. Hy het slegs met groot moeite staande gebly teen Godfried Plantagenêt, die Graaf van Anjou en Maud se tweede man. Eindelik het Stefanus Maud se seun, die latere Hendrik II, as erfgenaam erken. Hy was die eerste koning van die Huis van Plantagenêt.

Stefanus is op 25 Oktober 1154 in Dover dood.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Stefanus van Engeland*
Zarja

**Zarja** (of **Zorja**, **Zaria**, **Zoria**, ens.) is die Slawiese godin van skoonheid. Sy was ’n gewilde godin wat verbind is met die oggend en was aan haar aanbidders bekend as "die hemelse bruid". Sy was ook bekend as ’n waterpriesteres wat soldate beskerm het.

*Zarja* (заря) is die Russiese woord vir "sonsopkoms" of "oggendster".

## Sien ook 
* Die Zori, die drie Slawiese bewaker-godinne van die nag.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Zaria (goddess)*
Driebanddrawwertjie

Die **Driebanddrawwertjie** (*Rhinoptilus cinctus*) is 'n voëlspesie in die Glareolidae-familie.
Dit word in Angola, Botswana, Ethiopië, Kenia, Namibië, Rwanda, Somalië, Suid-Afrika, Soedan, Tanzanië, Uganda, Zambië en Zimbabwe aangetref.

Hierdie drawwertjie is gewoonlik enkellopend of in pare in grasveld met baie bome, en doringveld in droër gebiede.

duimnael|links|'n Driebanddrawwertjie in Kenia.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Verwysings 
## Eksterne skakels 
* 
*
Bronsvlerkdrawwertjie

Die **Bronsvlerkdrawwertjie** (*Rhinoptilus chalcopterus*) is 'n voëlspesie van die Glareolidae-familie.

Dit word gevind in Angola, Benin, Botswana, Burkina Faso, Burundi, Eritrea, Eswatini, Ethiopië, Gaboen, Gambië, Ghana, Guinee, Guinee-Bissau, Ivoorkus, Kameroen, Kenia, Republiek van die Kongo, Demokratiese Republiek van die Kongo, Malawi, Mali, Mauritanië, Mosambiek, Namibië, Niger, Nigerië, Rwanda, Senegal, Sentraal-Afrikaanse Republiek, Suid-Afrika, Soedan, Tanzanië, Tsjad, Uganda, Zambië en Zimbabwe.

Die bronsvlerkdrawwertjie is groter as die ander drawwertjies en het kenmerkende rooi bene en merke op die kop. Dit is meestal gedurende die nag aktief en verkies bosagtige omgewings.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Verwysings
Trekdrawwertjie

Die **Trekdrawwertjie**, *Cursorius temminckii*, is 'n voëlspesie in die Glareolidae-familie. Dit is 'n waadvoël wat in Afrika suid van die Sahara voorkom.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Verwysings